ຜູ້ປົກຄອງລັດ ພັກຣີິພັບບລີກັນ ເຊື້ອເຊີນ ປ. ທຣຳ ໃຫ້ຍ້າຍກອງປະຊຸມໃຫຍ່ພັກ ໄປລັດເຂົາເຈົ້າ
ສ່ວນພັກເດໂມແຄຣັດ ມີກຳນົດຈະຈັດກອງປະຊຸມໃຫຍ່ແຫ່ງຊາດ ທີ່ເມືອງມິລວອກກີ ໃນລັດວິສຄອນຊິນ ແຕ່ການຈຳກັດຮັດແຄບ ກ່ຽວກັບໄວຣັສໂຄໂຣນາ ອາດຈະເຮັດໃຫ້ແຜນການເຫຼົ່ານັ້ນ ມີການປ່ຽນແປງ.
ຜູ້ປົກຄອງລັດ ທີ່ສັງກັດພັກຣີພັບບລີກັນ 3 ທ່ານ ໄດ້ສະເໜີໃຫ້ຈັດກອງປະຊຸມໃຫຍ່ແຫ່ງ ຊາດຂອງພັກໃນປີ 2020 ທີ່ລັດຂອງພວກເຂົາເຈົ້າ ຖ້າລັດຄາໂຣໄລນາເໜືອ ຫາກບໍ່ເປັນທີ່ພໍໃຈຂອງປະທານາທິບໍດີສະຫະລັດ ທ່ານດໍໂນລ ທຣຳ ທີ່ຮຽກຮ້ອງໃຫ້ມີການໂຮມຊຸມ ນຸມກັນຢ່າງເຕັມທີ່ໃນເດືອນສິງຫາຈະມານີ້ ຜູ້ປົກຄອງລັດຟລໍຣິດາ ຈໍເຈຍ ແລະເທັກຊັສ ຕ່າງກໍກ່າວວ່າ ລັດຂອງພວກທ່ານ ຈະເປັນບ່ອນທີ່ດີທີ່ສຸດສຳລັບການໂຮມຊຸມນຸມຂອງພັກຣີພັບບລີກັນ ກອງປະຊຸມໃຫຍ່ຂອງພັກ ບ່ອນທີ່ທ່ານທຣຳ ແນ່ນອນແລ້ວວ່າ ຈະຖືກສະເໜີແຕ່ງຕັ້ງ ໃຫ້ເປັນຜູ້ລົງສະໝັກແຂ່ງຂັນເອົາຕຳແໜ່ງເປັນສະໄໝທີສອງນັ້ນ ມີກຳນົດທີ່ຈະໄຂຂຶ້ນຢູ່ເມືອງຊາລັອດ (Charlotte) ໃນວັນທີ 24 ສິງຫາ ແຕ່ຜູ້ປົກຄອງລັດທີ່ສັງກັດພັກເດໂມແຄຣັດ ທ່ານຣອຍ ຄູເປີ້ (Roy Cooper) ຍັງບໍ່ທັນໃຫ້ການຄ້ຳປະກັນແກ່ທ່ານທຣຳເທື່ອວ່າ ລັດຂອງທ່ານຈະເປີດຄືນຢ່າງເຕັມທີ່ ຈາກການຈຳກັດຮັດແຄບກ່ຽວກັບໄວຣັສໂຄໂຣນາ ພາຍໃນເວລານັ້ນຫຼືບໍ່ ທ່ານທຣຳໄດ້ໃຫ້ເວລາແກ່ທ່ານຄູເປີ້ນຶ່ງອາທິດ ເພື່ອໃຫ້ຄຳໝັ້ນສັນຍາດັ່ງກ່າວ ຫຼືບໍ່ດັ່ງນັ້ນແລ້ວທ່ານທຣຳກ່າວວ່າ ທ່ານຈະຍ້າຍກອງປະຊຸມໃຫຍ່ຂອງພັກພ້ອມກັບເງິນລາຍໄດ້ຫຼາຍໆລ້ານໂດລາ ໄປບ່ອນອື່ນ ທ່ານທຣຳກ່າວວ່າ ການບໍ່ສາມາດໃຫ້ຄວາມໝັ້ນໝາຍໃນເວລານີ້ ຂອງທ່ານຄູເປີ້ແມ່ນມີຈຸດປະສົງທາງດ້ານການເມືອງຢູ່ເບື້ອງຫຼັງ ທ່ານທຣຳກ່າວວ່າ “ພວກເຮົາມີຜູ້ປົກຄອງລັດທີ່ບໍ່ຢາກເປີດຄືນລັດດັ່ງກ່າວ ທ່ານໄດ້ດຳເນີນການແບບຊ້າໆ ຊ້າຫຼາຍ ແລະເປັນທີ່ໜ້າສົງໄສທີ່ສຸດ ” ຫ້ອງການຂອງທ່ານຄູເປີ້ກ່າວວ່າ ທ່ານຈະເຮັດການຕັດສິນໃຈຂອງທ່ານ ອີງຕາມວິທະຍາສາດ ແລະມີຄວາມປະສົງທີ່ຈະປົກປ້ອງປະຊາຊົນ ໃນຂະນະດຽວກັນ ຜູ້ປົກຄອງລັດຈໍເຈຍ ທ່ານບຣາຍອັນ ແຄັມກໍໄດ້ທຳການສະເໜີເພື່ອຊັກຊວນ ໃຫ້ສະມາຊິກຂອງພັກຣີພັບບລີກັນໄປເປີດກອງປະຊຸມໃຫຍ່ທີ່ລັດຂອງທ່ານໂດຍຂຽນຂໍ້ຄວາມລົງໃນທວີດເຕີ້ ໃນວັນອັງຄານວານນີ້ວ່າ “ໂດຍມີສະຖານທີ່ ຮ້ານອາຫານ ໂຮງແຮມ ແລະແຮງງານລະດັບໂລກ ລັດຈໍເຈຍແມ່ນເປັນກຽດທີ່ຈະໄດ້ເປັນເຈົ້າພາບຈັດກອງປະຊຸມໃຫຍ່ແຫ່ງຊາດຂອງພັກຣີພັບບລີກັນ ” ສ່ວນພັກເດໂມແຄຣັດ ມີກຳນົດທີ່ຈະຈັດກອງປະຊຸມໃຫຍ່ແຫ່ງຊາດທີ່ເມືອງມິລວອກກີ ໃນລັດວິສຄອນຊິນ ແຕ່ການຈຳກັດຮັດແຄບກ່ຽວກັບໄວຣັສໂຄໂຣນາອາດຈະເຮັດໃຫ້ແຜນການເຫຼົ່ານັ້ນ ມີການປ່ຽນແປງ